b'\n_START_ARTICLE_\nPerfekcionizem\n_START_PARAGRAPH_\nPerfekcionizem je v psihologiji osebnostna lastnost, za katero je zna\xc4\x8dilna te\xc5\xbenja k popolnosti. \xc4\x8ce perfekcionistom ne uspe dose\xc4\x8di postavljenega cilja, do\xc5\xbeivljajo mo\xc4\x8dna negativna \xc4\x8dustva \xc5\xbealosti, tesnobe in manjvrednosti._NEWLINE_Za perfekcionizem je zna\xc4\x8dilno, da si posamezniki postavljajo pretirano visoke cilje in standarde. So preve\xc4\x8d zahtevni in hkrati pretirano kriti\xc4\x8dni tako do sebe kot tudi do drugih ljudi. Posamezniki, ki so nagnjeni k perfekcionizmu, so prepri\xc4\x8dani, da morajo vse narediti popolno, brez napak in neuspehov. _NEWLINE_Perfekcionizem ima kot multidimenzionalni konstrukt negativne in pozitivne vidike. Negativni vidiki perfekcionizma so tako lahko \xc5\xa1kodljivi za posameznikovo zdravje, samopodobo in odnose z drugimi. Zna\xc4\x8dilni so previsoki osebni standardi, rigidno vztrajanje pri doseganju ciljev, strah pred neuspehom in kriti\xc4\x8dno samoocenjevanje. Perfekcionizem pa je v adaptivni obliki lahko koristen, saj posameznike motivira, da dose\xc5\xbeejo svoje cilje.\n_START_SECTION_\nKdo so perfekcionisti?\n_START_PARAGRAPH_\nPerfekcionisti imajo v ve\xc4\x8dini nizko samopodobo in mo\xc4\x8dno \xc5\xbeeljo po potrditvi, sprejemanju in ljubezni s strani drugih ljudi. Tudi ob uspehih so perfekcionisti le redko popolnoma zadovoljni s seboj in svojimi dose\xc5\xbeki. Perfekcionisti samopodobo oblikujejo na podlagi neuspehov in se osredoto\xc4\x8dajo na podrobnosti, ki jim vzamejo veliko \xc4\x8dasa. Naloge pogosto opravijo z zamudo, saj vedno znova odkrijejo malenkosti, ki jih sku\xc5\xa1ajo popraviti in izbolj\xc5\xa1ati. Perfekcionisti so velikokrat anksiozni in \xc5\xbeivijo v neprestanem strahu pred neuspe\xc5\xa1nostjo.\n_START_SECTION_\nSpecifi\xc4\x8dni perfekcionisti\n_START_PARAGRAPH_\nNekateri ljudje so k popolnosti nagnjeni na vseh podro\xc4\x8djih \xc5\xbeivljenja, vendar pa obstajajo tudi specifi\xc4\x8dni perfekcionisti. Specifi\xc4\x8dni oziroma delni perfekcionisti zahtevajo popolnost le na dolo\xc4\x8denih (dveh ali treh) podro\xc4\x8djih \xc5\xbeivljenja. Nekateri so na primer perfekcionisti\xc4\x8dni samo pri svojih \xc5\xa1olskih ocenah, higieni, \xc5\xa1portnih ali glasbenih talentov, na ostalih podro\xc4\x8djih pa ne \xc4\x8dutijo potrebe po popolnosti.\n_START_SECTION_\nZna\xc4\x8dilnosti perfekcionizma\n_START_PARAGRAPH_\nPerfekcionizem je te\xc5\xbenja k popolnosti, ki jo spremljajo negativna \xc4\x8dustva ob neizpolnitvi zastavljenega cilja.  Za perfekcionizem je zna\xc4\x8dilno, da posamezniki sami sebe do\xc5\xbeivljajo kot popolnoma uspe\xc5\xa1ne ali pa kot popolne zgube, saj razmi\xc5\xa1ljajo po na\xc4\x8delu\xc2\xa0\xc2\xbbvse ali ni\xc4\x8d\xc2\xab. Perfekcionisti so ve\xc4\x8dinoma ljudje, ki si \xc5\xbeeljo uspeti v \xc5\xbeivljenju.  Perfekcionizem lahko zmanj\xc5\xa1uje delovno u\xc4\x8dinkovitost, povzro\xc4\x8da bolezni, depresivna razpolo\xc5\xbeenja in odtujuje ljudi. Zaradi specifi\xc4\x8dne osebnostne strukture so nagnjeni k motnjam hranjenja, spolnim disfunkcijam, obsesivno-kompulzivnim motnjam, samomorom in lo\xc4\x8ditvam. Dandanes je te\xc5\xbeko postaviti mejo med zdravim in nezdravim perfekcionizmom. Novej\xc5\xa1e raziskave poudarjajo pozitivne vidike perfekcionizma in njegove pozitivne posledice. Kljub vsemu pa je treba poudariti tudi negativne vidike perfekcionizma, ki posameznike ne vodijo k uspehu temve\xc4\x8d ogro\xc5\xbeajo njihovo psihi\xc4\x8dno in fizi\xc4\x8dno zdravje.\n_START_SECTION_\nPozitivne zna\xc4\x8dilnosti\n_START_PARAGRAPH_\nPerfekcionizem ni nujno slab, saj lahko posameznika vodi do \xc5\xbeelenih dose\xc5\xbekov in ga motivira za vztrajanje. Visoki osebni standardi in \xc5\xbeelja po redu so pozitivne zna\xc4\x8dilnosti perfekcionizma, saj se povezujejo z visokim samospo\xc5\xa1tovanjem. Ob primerni meri samokriti\xc4\x8dnosti je te\xc5\xbenja po popolnosti eden izmed vzpodbudnih dejavnikov, ki lahko vodi k velikim uspehom in dose\xc5\xbekom. Adaptivni perfekcionisti so v povpre\xc4\x8dju bolj to\xc4\x8dni, manj zamujajo in so \xc5\xbee v otro\xc5\xa1tvu otro\xc5\xa1tvu bolj uspe\xc5\xa1ni in nadarjeni.\n_START_SECTION_\nPerfekcionizem in osebne zna\xc4\x8dilnosti\n_START_PARAGRAPH_\nRaziskovalci so preu\xc4\x8devali povezanost perfekcionizma z osebnostnimi lastnostmi. V okviru Velikih pet faktorjev osebnosti (angle\xc5\xa1ko Big five) sta pri perfekcionizmu visoko izra\xc5\xbeeni dve dimenziji, in sicer vestnost ali pa nevroticizem. Pri maladaptivni obliki perfekcionizma so odkrili visoke pozitivne korelacije z nevroticizmom. Visoke pozitivne korelacije z vestnostjo pa so raziskovalci odkrili pri adaptivni obliki perfekcionizma. Zanimivo je, da adaptivni perfekcionizem nizko korelira z nevroticizmom.\n_START_SECTION_\nNadarjeni u\xc4\x8denci\n_START_PARAGRAPH_\nNekateri nadarjeni otroci ka\xc5\xbeejo znake perfekcionizma, saj si mo\xc4\x8dno prizadevajo, da svoje delo opravijo popolno in brez napak. Velikokrat so tudi anksiozni, saj jih je strah neuspehov in ocenjevanja s strani drugih.\n_START_SECTION_\nPerfekcionizem pri delu\n_START_PARAGRAPH_\nNa delovnem mestu se negativne zna\xc4\x8dilnosti perfekcionizma ka\xc5\xbeejo v nizki produktivnosti, saj posameznik preve\xc4\x8d \xc4\x8dasa in energije nameni nepomembnim podrobnostim. Tako lahko neracionalno prizadevanje po doseganju popolnosti in nezmotljivosti posameznika privede do depresivnosti, odtujenosti in ve\xc4\x8djega tveganja za po\xc5\xa1kodbe in nesre\xc4\x8de.\n_START_SECTION_\nPerfekcionizem in depresivnost\n_START_PARAGRAPH_\nPerfekcionisti\xc4\x8dni posamezniki so zaradi nezadovoljene potrebe po popolnosti v \xc5\xbeivljenju velikokrat nesre\xc4\x8dni in lahko postanejo depresivni. Avtorji  so ugotovili, da perfekcionizem napoveduje, povzro\xc4\x8da in ote\xc5\xbeuje depresijo med \xc5\xa1tudenti in psihiatri\xc4\x8dnimi bolniki. Raziskovalci v razlagi pojava depresije pri perfekcionisti\xc4\x8dnih posameznikih niso enotni.\n_START_SECTION_\nOblike pomo\xc4\x8di\n_START_PARAGRAPH_\nKljub temu, da je perfekcionizem obsesivno pretirana te\xc5\xbenja k popolnosti, ga uradno ne obravnavajo kot psiholo\xc5\xa1ko motnjo in zato perfekcionizma po zakonu ne zdravijo.  Vseeno so za posameznike, ki potrebujejo pomo\xc4\x8d primerne skupine za samopomo\xc4\x8d in razne psihoterapevtske oblike zdravljenja:_NEWLINE_Na primer kognitivno-vedenjska terapija posameznikom nudi tehnike spro\xc5\xa1\xc4\x8danja napetosti, preusmerjanja pozornosti in prepoznavanje lastnih strahov, ki jih silijo k redu in kontroli  . Perfekcionizem lahko premagajo tako, da se nau\xc4\x8dijo postavljati bolj realne cilje in pridobiti bolj racionalna prepri\xc4\x8danja. Klju\xc4\x8dno je, da posameznik, ki trpi zaradi perfekcionizma, sprejme dejstvo, da je popolnost nedosegljiva in da so napake sprejemljive, pou\xc4\x8dne in nujno potrebne za osebnostno rast. _NEWLINE_V \xc5\xa1oli u\xc4\x8dencem, ki so nagnjeni k perfekcionizmu, nudi pomo\xc4\x8d \xc5\xa1olska svetovalna slu\xc5\xbeba, in sicer preko posvetovanja in nasvetovanja. Osredoto\xc4\x8dajo se na pozitivne lastnosti perfekcionizma in se spoprijemajo z negativnimi.'